LidanRubinov/Halacha-QA huggingface dataset:
שאלה: נמלים בשבת: הרב לעיתים קרובות בקיץ מסתובבות נמלים בכיור, באמבטיה, וכן במקומות נוספים. במידה ויש נמלים בכיור אזי פתיחת הברז בהכרח תביא להריגתם, וכן באבמטיה וכדומה. האם המשמעות היא שבמידה ויש נמלים במקומות אלו אסור יהיה להשתמש בהם עד מוצ"ש?
תשובה: אם זה ודאי שהם ימותו אסור, אם הם בצד וזה בגרמא מותר כמו שמותר לרסס ליד המקום של הנמלים אבל לא עליהם, אפשר לצרף כאן את שיטת הערוך שמתיר דבר שאינו מתכוון כשהוא פסיק רישיה דלא ניחא ליה, אמנם אנחנו לא פוסקים כמותו אבל כאן בגרמא ניתן לצרף את שיטתו ומותר. מצד עיקר הדין גרמא מותרת מדאורייתא וחכמים אסרו, כאן שלפי שיטת הערוך ועוד שהנצי''ב מוכיח שהרי''ף והרמב''ם סוברים כמוהו אבל המחבר לא מכריע, אפשר לסמוך על אותם השיטות.
שאלה: ברכת הריח על ירקות כבושים: האם על פירות וירקות כבושים (זיתים, מלפפונים וכו ) שאדם נהנה מריחם צריך לברך "הנותן ריח טוב בפירות"?
תשובה: על פירות וירקות כבושים, כגון מלפפונים וזיתים, אין מברכים הנותן ריח טוב בפירות, כיוון שהריח אינו מגיע מהפרי אלא ממי הכבישה, ועל ריח מי הכבישה אין לברך כיוון שאינו ריח חשוב מספיק עד כדי כך שיהיה ראוי לברך עליו. וגם אם הריח מגיע מהפרי עצמו, אין מברכים אלא אם כן זהו פרי שריחו טוב וחזק כגון אתרוג וכד', שאז יש לברך הנותן ריח טוב בפירות. הרחבה: כתב הרמ"א (או"ח רטז, יד) "יש אומרים שהמריח בפת חם יש לו לברך שנתן ריח טוב בפת, ויש אומרים שאין לברך עליו, לכך אין להריח בו". וביאר המ"ב (שם ס"ק נה) טעם הסוברים שאין לברך "דאין זה ריח חשוב שיהא ראוי לברך עליו". ובדעת הסוברים שיש לברך על ריח הפת נראה שגם הם מודים שצריך ריח חשוב, אלא שלדעת גם ריח הלחם הוא ריח חשוב. ונראה שריח של פירות וירקות כבושים או מי כבישתם לכו"ע אינו חשוב מספיק בשביל שיהא ראוי לברך עליו, וכן המציאות מורה שרוב העולם לא מריח פירות וירקות כבושים כדי להינות מריחם, ולכן יהיה אפשר להריח בהם אף לכתחילה. אמנם אם הוא פרי שריחו טוב וחזק כגון אתרוג וכד', לא נראה שהכבישה פוסלת את ריחו מברכה כל עוד נשאר הריח בפרי. הרב נועם לזר
שאלה: קביעת מזוזה: הערב קבעתי מזוזה לשכנים שאינם דתיים במשקוף כניסה לבית. בעל הבית ברך עפ"י הנחייתי איתו ולאחר קביעת המזוזה שהודבקה במשקוף בדבק חזק מאוד, היא נפלה ונשברה. המזוזה חדשה. בעלת הבית קצת לחוצה מהמקרה ולכן פונה אליך בשאלה - הם המקרה מסמל על משהו? האם הם צריכים לעשות משהו בנידון? בנוסף- לאחר קניית מזוזה חדשה, האם יש צורך שוב על קביעת מזוזה? אודה לתשובתך בהקדם.
תשובה: שמחתי לקבל את שאלתך. זכות גדולה יש לך שאתה זוכה לקרב אנשים, לעזור להם בקיום המצוות, זו ממש מצווה עצומה וזכות גדולה. חשוב מאוד להוסיף בה שמחה, וכמה שיותר, השמחה מוסיפה כוחות בקיום המצוות וממש מחברת את האדם למצוות. לכן, דבר ראשון, חשוב לא להיבהל, זה דבר טבעי שקורה. ולכן אני מציע לקבוע את המזוזה שוב, באופן חזק יותר, כגון על די ברגים וכדומה. לא להיבהל, אין סיבה! פשוט להמשיך הלאה. כשקובעים שוב, לא לברך. הרב יצחק גרינבלט.
שאלה: הכוונה להתחרדות ועזיבת בן זוג בעקבות כך: בהיותי בן 21 כבחור חילוני בעל ערכים מסורתיים לא שומר שבת ולא מניח תפילין, הייתי בקשר זוגי מתמשך עם בחורה דתיה שומרת שבת, הולכת עם חצאיות אך לא מחמירה בלבוש. היינו הולכים יד ביד ואהבתנו הייתה חזקה. כשדובר על נישואין, תמיד הצהרתי על כוונתי לשמור שבת יחד איתה ואף לחבוש כיפה סרוגה בשבתות ואפילו ביום יום. לאחר שהבחורה פנתה למספר מפגשים במדרשיה היא חזרה ומסרה לי שהחליטה בעצת הרבנית שהיא מתחזקת עכשיו באמונה ועל כן רוצה להתחתן עם תלמיד חכם. מבחינתי הרבנית היועצת הרסה לנו את החיים בדיעבד ועשתה פירוד בין זוג אוהבים למען רצונה בהתחרדותה של חברתי שהייתה כאמור "דתיה לאומית". האם זהו לא חילול השם? איפה איחוד הלבבות? איפה לקרב רחוקים? איפה כולנו עם ישראל? זה לא שאני כופר,אוכל חזיר ומסרב להתקרב לדת כפי שהזכרתי קודם. אשמח לשמוע את דעת הרב בנושא האם הייתה הצדקה לרבנית לפעול כך?
תשובה: ב"ה לך. קראתי את מכתבך ומאוד הבנתי אותך. הרגשת שיש לך משהו טוב, משהו שממש מתאים לך, ושאתה רוצה אותו כל כך, ופתאום באה מישהי והרסה לך את הכל. זו ממש תחושה מאוד לא קלה. אינני יודע מה השיקולים של אותה רבנית, אך אשתדל לעזור לך להבין יותר את מה שהיה כאן. זכית להכיר מישהי, שהיא דתיה ואתה לא. אתה מקרב, עושה דברים טובים וגדולים, אבל הפער ביניכם לא מבוטל, וכמה שהאהבה קיימת, אי אפשר להתעלם מהפער הקיים ביניכם. במצב הזה, אתה מוכן לבוא לקראתה, אבל למרות הכל הפער נשאר קיים והוא לא ניתן לטשטוש. נשואין איננה מסגרת של ביטוי אהבה בלבד. יש לאהבה תפקיד חשוב בנשואין, אבל אם הנשואין נבנים רק על אהבה, בסופו של דבר סיכוי גדול שהם יגמרו בזמן זה או אחר בדרך לא נעימה. כדי לבנות באמת זוגיות נכונה וטובה, צריך שהקשר יבנה על בסיסים יציבים יותר, על בסיס של שאיפה משותפת, על בסיס של בניה תואמת צפיות של שני הצדדים, ושל עבודה משותפת. במצב שלכם, השאיפות שונות! אתה רוצה בית טוב, נעים, ומוכן לעשות טקסים כאלו או אחרים, ואולי אף דברים מסויימים שאתה מוכן להתחבר אליהם. אך היא רוצה משהו אחר לגמרי. היא רוצה בית שבנוי על קביעת עיתים לתורה, בית שכולו יהיה קדושה, ושהקדושה תהיה הבסיס שלו. היא רוצה בית שהבעל יהיה בן תורה בכל משמעות הדבר. ואת זה אתה כיום לא יכול לתת לה. במצב זה אם האהבה תגבר, היא תגיע למשבר ובסופו של דבר שניכם תפסידו מכך המון. נראה לי שרבנית לא קבעה לה דברים אלא עזרה לה לחד את מה שהיא באמת רוצה, וכשהדברים חודדו התברר עד כמה הפער בין מה שהיא רוצה לבין מה שאתה רוצה משמעותי, ואין זה נכון להתעלם ממנו. אתה מרגיש שהרבנית יצרה פער, אבל באמת הרבית רק בררה את הפער שקיים בפנים, ועשתה איתכם חסד שהדבר הזה התברר עוד לפני הנשואין, שכן אם הוא היה מתברר בשלב מאוחר יותר, המחיר שאתם הייתם צריכים לשלם היה גדול הרבה יותר. אני יודע שמה שאני כותב לא קל לך, ואף שזה כואב, חשוב להציב את הדברים באופן חד משמעי על השולחן, להבהיר אותם וכך קל יותר לקבל אותם. אינני מאמין שתוכל לשנות את ההחלטה שלה, ולכן חבל שתעסוק בכך, בחן באמת את הדרך של עצמך, הגדר לך את הדברים והמשך הלאה. שתהיה לך המון המון הצלחה הרב יצחק גרינבלט.
שאלה: התאמת היהדות לימינו: כחילוני ארצה לשאול מדוע הרבנים לא מובילים רפורמה לקירוב יהודים לתורה ע"י רענון, קיצור והפשטה של דברים לקראת הציבור, אתן דוגמא: א.לקצר ב- 50 את הגדת סדר פסח ב.קביעת כי צריך להתפלל אחת ליום עד שקיעת החמה ג.קביעת שיעורי פרשת השבוע במתנ"סים בקרב הציבור החילוני. הריחוק של רוב החילונים נובע כי עבודת השם במצבה הנוכחי הכוללת מספר תפילות ביום,ברכות המזון לאחר כל ארוחה, ברכות לאחר שימוש בשירותים וכו "כבדה עליהם" ולכן הם לא מרגישים מספיק "דתיים" כדי להכניס את הקב"ה לחייהם ומעדיפים לבחור לחיות אורח חיים חילוני לחלוטין לעיתים אף מופקר ובכך מאבדים את הזהות היהודית לחלוטין. יש מי שיעז להציל את היהדות של האנשים פה שהופכים להיות חסרי מוסר כי למה להיות מוסרי אם אני לא דתי ממילא, לא מתפלל, לא מניח תפילין.
תשובה: ב"ה קראתי את מכתבך ומאוד הבנתי אותך. יש לך רעיונות מאוד מעניינים, רעיונות שללא ספק נובעים מרצון טוב, מרצון להתקרב לתורה, מרצון להתחבר ליהדות, אלא שיש דברים שהם לא קלים לך, שהם מפריעים לך את החיבור הזה, ולכן אתה חושב לפתור את הדברים בדרכים שונות. חשיבה יצירתית היא דבר טוב, שיש ממנו המון דברים טובים, יחד עם זאת חשוב לדעת שלא תמיד הדברים שחושבים באופן פתוח באמת טובים ונכונים. שתי נקודות ברצוני להעיר ולהאיר, ואבקש שתחשוב על הדברים. הדבר הראשון - פשרה וקיצור זה דבר שאפשר כאשר מדובר על דברים שבאמת אין בהם חשיבות בפני עצמם, ולכן אפשר לוותר. אך כאשר מדובר במשהו חשוב באמת, משהו מאוד מלא תוכן וחיים, כל ויתור יש בו חורבן גדול. היהדות מלאה באוצרות עליונים, כל דבר מלא חיים, מלא שלמות, וככל שזוכים יותר להתבונן על הדברים כך מגלים שאי אפשר לוותר על דבר. התורה היא שלמות, ואי אפשר לוותר על השלמות הזו. כאשר ישנם דברים שנראים ארוכים, שנראים חסרי תוכן, זה בגלל שהאדם לא השכיל לרדת לעומקם של הדברים. לכן אני מציע לך ללמוד את הדברים לעומק, וכך תגלה שליל הסדר לא רק שאיננו ארוך, אלא שהוא מאוד קצר. וכך היו גדולי ישראל מספרים ביציאת מצרים כל הלילה, ולא רק כמה שעות של קריאת ההגדה. תפילה היא אוצר עצום של קשר עם אבינו שבשמים, וכל תפילה היא הזדמנות נפלאה, הורדה בתפילה היא ניתוק ממקור החיים שלנו, מהקשר שלנו לה'. לכן איך אפשר לגדוע חיים? מי שרוצה לקצר בתפילה פשוט לא זכה להתבונן לעומק של התפילה, לחיות אותה באמת. דבר שני - דבר אמיתי ונצחי לא ניתן לשינוי. שינוי מראה על חסרון, והתורה אין בה חסרון. רבנים לא יכולים לשנות בתורה, שעל ידי כך הם יפגמו בתורה. תפקיד הרבנים הוא לעזור לאנשים לדעת איך לשמור את כל התורה. לפעמים בדרך של התקדמות יש שלבים, אך אין בכך ויתור אלא סבלנות ותהליך. שיעורי תורה לציבור החילוני יש היום המון, ובכל מקום מקימים עוד ועוד. זהו תהליך שאנו תפילה שהוא יזכה להמשיך ולהתקדם. לדעתי הריחוק מהמצוות, נובע מתפיסה לא נכונה ומאי חיבור נכון, ולכן על ידי קישור נכון, לא רק שלא ירצו לקצר, אלא ירצו להתחבר יותר ויותר. המון דברים גורמים לתפיסה בסיסית לא נכונה, ולכן כדי לעבור את המחסומים שנובעים מחינוך, מתקשורת ועוד, צריך סבלנות ועבודה נכונה. אשמח לעזור לך בכך, אשמח להפנות אותך למקום שבו תוכל לראות את התהליך ועד כמה הוא נפלא. בברכת הצלחה רבה הרב יצחק גרינבלט.
שאלה: עלייה לתורה ללוי במקום ישראל : האם אפשר להעלות לוי או כהן במקום ישראל (במצב שבו יש מספר לווים ואני רוצה לאפשר להם כיבוד באירוע משפחתי)?
תשובה: לא נוהגים לעשות כך. בשבת אפשר להוסיף עוד עיות לאחר השביעי.
שאלה: עברתי על לשון הרע?: חברתי סיפרה לי ביחד עם עוד 3 חברות על היותה בהריון בחודש חמישי (אבל לא כ"כ ראו את זה עליה) ובקשה שלא נספר על כך. אחרי כמה שבועות בת אחרת שאלה אותי האם החברה בהריון ואמרתי לה שכן. אח"כ חשבתי שזה יכול להיות לשון הרע. האם עברתי על איסור לשה"ר? איך ניתן לכפר על כך? מראש?
תשובה: אין בזה איסור לשון הרע אבל יש בזה מעילה באמון אחרי שהבטחת. וכדאי להתנצל בפני חברתך ולבקש סליחה.
שאלה: "שאלים", טוב או לא?: ישנן נשים אשר מחמירות ללכת עם שאלים. רוב הרבנים מעודדים דבר זה ואומרים שמי שהולכת כך אשריה וזה טוב וצנוע. אבל היום מישהי שהולכת ברחוב ככה מושכת יותר תשומת לב מפני שזה חריג יותר מללכת סתם עם חצאית וחולצה פשוטות. בנוסף לפעמים זה דומה יותר מדי למוסלמיות. השאלה אם זה באמת טוב, צנוע ומחמיר או שזה כבר גורם לאי צניעות??
תשובה: אין שום הידור בלבישת בגד נוסף על הבגדים הצנועים שהאדם לובש. אין שום מצוה להזיע יותר בקיץ הלוהט בארצנו החמה. ידוע לי על רבנים המתנגדים לתוספת זו, הדבר גם עלול להרחיק אנשים מתורת ישראל, שכאילו רצון התורה שאנשים יסבלו. ועל כך נאמר "כל המוסיף גורע".
שאלה: לחשוש לאיסור נולד היום: הרב השו"ע בסימן שיח סיעף טז פוסק שאין איסור נולד בדברים קפואים וקרושים בשבת, אך הרמ"א כתב שם שנהגו להחמיר, שאלתי מה התוקף של החומרא הזאת כיום? האם מכיוון ששיטות הבישול שונו עדיך צריכים האשכנזים לחשוש לדברי הרמ"א? תלודה
תשובה: חומרה זו לא השתנתה וגם היום יש לאסור לנוהגים עפ"י דעת הרמ"א. אמנם כתב הרמ"א שם כי במקום צורך אפשר להקל.
שאלה: ללכת לדיסנילד בבין המיצרים: אנו נוסעים לביקור משפחתי בלוס אנג לס בתקופת בין המיצרים. האם מותר ללכת לדיסנילנד בתקופה זו? מראש,
תשובה: עד ראש חודש אב אפשר ללכת. אמנם כדאי שלא להתנסות במתקנים מסוכנים. ושנזכה לראות בנחמת ירושלים עוד לפני ימים אלו.
שאלה: הרגעת תינוק באמצע התפילה לאשה: האם לאמא מותר להרגיע תינוק באמצע התפילה, אפילו בלי להפסיק בדיבור? השאלה נשאלה בהמשך לשאלה "הרגעת תינוק באמצע התפילה"
תשובה: זה נקרה הפסק. אולם אם בגלל בכי התינוק האמא אינה יכולה להתכוון טוב בתפלתה אז יכולה להפסיק כפי הצורך להרגיע את התינוק ולחזור לתפלתה.
שאלה: לקבל רווחים מכסף שלי: יש לי מצב כזה, יש לי 300,000 אלף שקל בחשבון. יש לי חבר שעובד בפריטת צ'קים, והוא אמר לי לתת לו את ה300000 אלף ואני אתן לך כל חודש שתי אחוז עליהם במקום שישבו בבנק, האם מותר לי להביא לו ולקחת שתי אחוז האלה בחודש?
תשובה: ראשית - ממליץ להתייעץ עם אנשי מקצוע אם דבר זה הוא כדאי. שנית - לכאורה יש כאן הלוואה בריבית ובאופן פשוט יש כאן הגדרה של "שכר המתנת מעות" שזה עיקר איסור ריבית, אמנם כבר נודע ההיתר, במקום הצורך, לעשות מעשה זה על ידי שטר "היתר עיסקא" שמגדיר אותך ואותו כשותפים לעסק (בחלק מהסכום) וממילא גם כמתחלקים ברווחים. דוגמת שטר "היתר עסקא" ניתן לראות ולהוריד באתר "דין תורה" :
שאלה: מסיבה במשפחתון בשלושת השבועות : יש לי משפחתון קטן עם 10 ילדים, האם מותר לחגוג את מסיבת הסיום. זה יוצא השנה ביום שישי ואותו יום הוקדם צום יז בתמוז, מכיון שיש לי אמא אחת שתוכל להגיע רק בתאריך זה. רוב ההורים בגן חילוניים חוץ משתיים והמסיבה תיהיה עם שירים והפעלה לילדים, האם מותר? מדובר על פעוטות מתחת לגיל 3.
תשובה: י"ז בתמוז הוא ביום שבת והוא נדחה ליום ראשון, על כן אין שום מניעה להכין יום שמח ביום שישי.
שאלה: קיצור בתפילה: בתשובה לשאלה המקורית, כבוד הרב כתב על עניין קיצור בתפילה בשעת צורך. אינני מחפש הכשר לתפילה לא שלמה או קצרצרה אבל אשמח עם הרב יפרט מה הקיצור שניתן לעשות בשעת הצורך. כמו כן, אם אני יודע שלא אוכל להקדיש לתפילה של בוקר את אורך הזמן הרגיל אלא ברשותי זמן קצר יחסית, איך עלי לתכנן את התפילה? השאלה נשאלה בהמשך לשאלה "הרגעת תינוק באמצע התפילה"
תשובה: מתחילת ברכות קרית שמע עד לאחר שמנה עשרה אין לקצר. זה יכול לקחת כ10 דקות שאותם בודאי אפשר לפנות. ברכות השחר כדאי לומר לפני תפלת שחרית. אבל אם לא מספיקים מיד בבוקר אפשר לומר לאחר התפלה במשך הבוקר.  חוץ מנטילת ידים,ברכות התורה ואלוקי נשמה. פסוקי דזמרה ניתן לקצר. אפשר לקצר עד כדי כך שיאמר ברוך שאמר אשרי וישתבח. לאחר התפלה יאמר ובא לציון גואל עד לאחר הפסוק ה' ימלוך לעולם ועד עם התרגום.
שאלה: איבוד שאריות מזון: מהו העיקרון ההלכתי של "בל תשחית" בזריקת שאריות מזון? מתי נחשב הדבר כביזוי אוכלין ומתי לא?
תשובה: א. המזון שהקב"ה נותן לאדם הוא ברכת ה'. בחברת שפע כפי שאנו חיים בה היום המזון עלול להיות מושחת, ועל כן נדרשת זהירות. רש"י מנמק את האיסור להשחית מזון משום שהאדם נראה כבועט בטובה ו שהשפיע הקב"ה. מובא בספר החינוך: "זוהי דרך חסידים ואנשי מעשה ושמחים בטוב הבריות ומקרבים אותם לתורה ולא יאבדו אפילו גרגיר חרדל בעולם, וייצר להם בכל איבוד והשחתה שיראו". ב. הגמרא מספרת על רבן גמליאל שהיה רוכב על החמור בדרכו מעכו לכזיב, והורה לרבי אילעאי שהלך עמו להרים עוגה (גלוסקין) שנמצאה זרוקה בדרך. מדבריו של רבן גמליאל למדנו שאסור להניח אוכל על הארץ, ואם הונח יש להרימו ולהניחו דרך כבוד. ג. אסור להשחית מזון גם אם יש בכך כדי לשמח חתן וכלה, ולכן אסור לזרוק סוכריות בלי עטיפה לפני החתן או הכלה. ד. לחם הוא מזון שצריך לכבדו במיוחד, ולכן אסור למסור לחם מאחד לשני בזריקה אלא בהעברה, בשונה ממיני מזון אחרים המותרים בזריקה ובלבד שלא יתקלקלו. ה. מותר להשתמש במזון לצורכי רפואה או לצורך האדם. לדוגמה, מריחת שמן זית לסוך את עורו. ו. מעיקר הדין אסור לתת לבעלי חיים מזון הראוי למאכל אדם. הדבר נלמד מרב הונא, שהיה קונה בכל יום שישי ירקות שנשארו לסוחרים וזורק אותם לנהר, ובני אדם שהתגוררו בסמוך היו לוקחים אותם. הוא עשה זאת על מנת שלא יאכילו בעלי חיים במזון הראוי לבני אדם. ז. עודפי מזון: כאשר נשאר לחם או מזון אחר ויש טרחה להעבירו לאחרים, מותר להניחו בשקית ולזרקו לפח. אם המזון התמלא בעובש, מותר לזרקו לפח האשפה גם כשאינו עטוף בשקית. ח. מותר להשתמש בפרוסת לחם ככף לאכילה, בתנאי שהלחם ייאכל אחר כך. ומידת חסידות לטעום מהלחם בזמן השימוש בו ככף. ט. אוכל שהונח מחוץ למקרר והתקלקל, אין בכך איסור בל תשחית. י. השחתת מזון לפני פסח על מנת שלא למכרו במכירת חמץ: מכיוון שאדם מחמיר על עצמו בחומרה ראויה שלא להשאיר חמץ ממש במכירת חמץ, מותר לזרוק את החמץ ואין בכך איסור בל תשחית. יא. מותר לעשות דבק מקמח ומים ואין בכך השחתת מזון, מכיוון שמעשה זה נעשה לצורך שימוש האדם ודרך העולם לעשות כך. בנוסף לכך, הדבק שנקנה בחנויות יקר יותר מדבק שעשוי מקמח ומים, ויש בכך צורך וחיסכון כספי. יב. פירורי לחם שגודלם פחות מכזית ניתן לזרקם לכיור, אך אסור לדרוך עליהם משום שהדבר גורם לעניות. מקורות: ברכות נ, ב. תענית כ, ב. חולין קה, ב. עירובין סד, ב. שו"ע קעא א-ד. סימן קפ, א. פסק"ת שם. בא"ח פרשת בחוקותי, שלח לך. שבט הלוי ט, קכ.
שאלה: מהן ההשפעות של יהודיה שהייתה עם גוי וכן מה השפעות על כהן: כבוד הרב אני מתנצלת על השאלה מראש, אני עושה בירור עבור מישהי. מה קורה לאישה שהייתה עם גוי? האם נשמתו גם כן נדבקת אליה ככלב כפי שקורה לגברים שהיו עם גויה? בנוסף, אישה כזאת שהייתה עם כהן (ללא נישואין), מה דין הכהן? האם הוא מאבד מכהונתו? האם הנשמה שנדבקה לאישה עוברת אליו?
תשובה: גם לאישה שחיה עם גוי נשארים קשרים לא בריאים אבל אם היא תשנה את דרכיה לגמרי היא יכולה לצאת מזה. מה שנוגע לכהן- הוא אסור לה והיא אסורה לו וכל פעם שהם מקיימים יחסים הם גורמים לעצמם פגמים קשים ד' ישמור. כדאי להמליץ להפסיק את הקשר במהירות הגדולה ולזרז את שניהם לבנות בתים טובים ויציבים.
שאלה: שירות בקבע שצורך עבודה בשבת: האם מותר לי לחתום לשירות קבע (באיו"ש) בתפקיד נהג קו כאשר התפקיד כולל הסעת לוחמים בשבתות וחגים?
תשובה: שירות בקבע הינו מצווה, וגם בשבת צריך להמשיך עם המשימות המבצעיות של הבט"ש. הסכנה בשבת גדולה יותר שאויבנו לא יבצעו את זממם, כפי שההיסטוריה של השנים האחרונות מראה. זכות גדולה לחתום קבע, פרטי המשימות תתייעץ עם הרב הצבאי ויהיה לך לעזר.
שאלה: ריבית בשכירות רכב: אם שכרתי רכב האם שאני מחזיר אותו בתום השכירות, מותר לי להחזירו עם יותר דלק, מאשר כמה שקבלתי?
תשובה: לנתנאל תשובה : מותר לך להחזיר עם יותר דלק מכיוון שלא נתחייבת לכך מתחילה. נימוק : אדם מחויב להחזיר לחברת השכרה או את המחיר של הדלק שלקח (יש מחיר קבוע לליטר שלא ישתנה) או דלק. מבחינת חברת ההשכרה אתה יכול לשלם על הדלק כבר בתחילה (דברתי עם 2 חברות השכרה גדולות: שלמה סיקס, ארדן ) ולכן מכיוון שמדובר פה על ריבית מאוחרת שהיא מדרבנן בנוסף לכך שזה מכר ולא הלוואה במקרה זה הש"ך מקל (יו"ד קעג ד) אמנם רע"א והבית מאיר מחמירים אבל רוב האחרונים מכריעים כש"ך וכך מכריע בספר תורת ריבית ( פרק שלישי הלכה יא והערה ו בסופה) הרב נוחם בלס
שאלה: מי תפר את בגדי הכהונה?: רציתי לדעת מי תפרה את בגדי הכהונה? התשובה היא לא אהליהב, זו היתה אישה. אודה על תשובה מדויקת עם שם האשה
תשובה: לשואל הגמרא במסכת כתובות (קו ע"א) מעידה שנשים ארגו את פרוכות ההיכל ושערי העזרה. יתכן מאוד שהן ארגו גם את בגדי הכהונה, אם כי לא ידוע לי מקור לכך, וממילא גם לא שם האישה שעסקה במלאכת האריגה. נאמנה
שאלה: מהו דינם של שונאי ישראל: לרב היום קראתי על חבורה של גויים שהשחיתו מזוזות והדביקו אותן בצלבי קרס וצלב' בקיצור חשבתי לעצמי מה הדין שלהם בעולם הזה או בעולם הבא? מה אלוהים יעשה להם? זה ממש מרתיח הנושא הזה. והשאלה השנייה היא מה הדין של שונאי ישראל וגם מהו הדין של אתאיסטים?
תשובה: אינני יודע מהו העונש המצפה להם אבל ברור שהם ישלמו מחיר מלא על המעשים ועל הכוונות הרעות. גם שונאי ישראל שהזיקו לישראל לא יינקו מעונש על פי מה שעשו בדיוק. אמנם אתאיסט איננו נענש אם לא עשה רע, אבל הוא מפסיד את האור ואת הברכה הצפונים למאמינים.
שאלה: כשרות- מעבר משש שעות לשלוש שעות: אני רוצה לעבור מהמתנה של 6 שעות בין בשר לחלב- ל3 שעות. (עדות המזרח) מה אני צריכה לעשות? יש איזו התרת נדרים או משהו כזה?
תשובה: הדרך של 6 שעות היא ההבנה הפשוטה בגמרא חולין שהיא מקור לדין זה. רבים מהנוהגים שלוש שעות משנים מנהגם לשש שעות. ובמיוחד אצל הספרדים שכולם נוהגים כך,וזהו המנהג המבורר יותר. אפשר להקל בחמש וחצי שעות במיוחד בעוף. אלאבמיוחד באנשים בריאים.
שאלה: טורטיה שטוגנה: מה ברכת טורטיה כנ"ל (נמכרת מוכנה לאכילה,ואינה נכססת-היינו המוציא), שלקחנו אותה וטיגנו אותה עם מילוי? האם ברכתה נשארת המוציא? (לאחר הטיגון חלקה נכססת וחלקה לא)! השאלה נשאלה בהמשך לשאלה "ברכת "טורטיה"
תשובה: אם אחרי הטיגון נשארה צורתה הקודמת וגם המילוי הוא כזה שראוי לסעודה עם לחם כמו בשר, או גבינות זיתים וכדומה נשארת הברכה ברכת המוציא. אך אם הצורה השתנתה כגון שנעטף בביצה והמילוי הוא לטעם טוב אז אם הלחמניות קטנות מברך מזונות ואם הן גדולות המוציא.
שאלה: קשר זהיר בדרך לחתונה:, אם אנחנו לא חברים בהגדרה וכמובן אין נגיעה מילות חיבה או כל דבר איסור אחר. העניין מכוון למטרת חתונה בלבד, האם מותר לדבר רק בשביל לא לנתק את הקשר ולהחזיק עד לחתונה, אם כן באיזה תדירות הדבר מותר? האם מותר בפלאפון הודעות או גם במציאות? אשמח לקבל תשובה, ב. בבקשה אם אפשר לא לפרסם את שמי.
תשובה: מאד קשה לשמור על קשר על אש נמוכה. לפעמים אפילו זה מייסר יותר מאשר הידיעה שעכשיו אין קשר. הדרך לשמור על מחויבות היא לדבר בינכם ולומר שאתם מקבלים על עצמכם שלא להתחיל קשר עם מישהו אחר לפני שאתם מודיעים ומוודאים שהקשר בינכם לא יצא אל הפועל. לחילופין לדבר פעם בחודש בכל ערב ראש חודש להתענינות בסיסית. ובהצלחה
שאלה: מכונית עם סמל של צלב ותפילה: בהמשך לשאלה. גם לי יש מכונית כזאת ויש סמל על ההגה ולפעמים אני באוטו קורא תהילים וכדומה עם תפילה.האם צריך לעשות תשובה על כך? אחרי שזה עורר את תשומת לבי כיסיתי את זה עם דבק אך היו מקרים שהתפללתי מול הסמל האם צריך לעשות תשובה (וידוי חרטה וקבלה לעתיד) השאלה נשאלה בהמשך לשאלה "מכוניות בעלי סמלים הכוללים צלב"
תשובה: לא צריך תשובה, לכל היותר לטשטש את הסמל כגון להדביק עליו מדבקה
שאלה: ציור של כוכבים: האם מותר ציור של כוכבים כדוגמא בחולצה או על רהיט או ליצור את זה במחשב כקישוט למשהו מסוים (הכוונה לציור הכוכב שהוא עם 5 קרניים)?
תשובה: בימינו אין בעיה אם זה לא בולט.
שאלה: בעיה בנוגע לאלדד ומידד: מלמדים שאלדד ומידד היו בני אליצפן בן פרנך ויוכבד, גרושתו של עמרם. הפרשנים טוענים שנולדו בין הגירושין שלה מעמרם והחזרתה לעמרם לקראת הולדת משה. האם זו לא היתה בתקופת גזרת פרעה להרוג כל זכר שיוולד? אלא אם נישאו אליצפן בן פרנך ויכבד לאחר הולדת משה, וכאשר בוטל הגזרה? יש דעה ש"פרנך" בגימטריא שווה "עמרם" (350), שנולדו לעמרם עם אשה אחרת לאחר הולדת משה וכאשר בוטל הגזרה. מה דעת כבודו?
תשובה: לשואל הגמרא בסוטה (יא ע"ב) אומרת, שאחרי גזירת פרעה על השלכת הזכרים ליאור, הלכו נשות ישראל והולידו בניהן בשדה, והשאירו אותם שם והקב"ה גידל אותם על ידי המלאכים. הגמרא מתארת שם את נס הצלתם. ניתן לומר שאלדד ומידד נימנו עם אותם ניצולים. נאמנה
שאלה: לשכור חוקר פרטי: האם עדות של חוקר פרטי מתקבלת בבית דין רבני?
תשובה: קבלת עדות מחוקרים פרטיים: בעידן המודרני שוכרים בעלי דין 'חוקרים פרטיים' כדי לעקוב, להקליט ולצלם, ולאחר מכן להעיד על הממצאים בבית דין. דנו הפוסקים האם ניתן לקבל את עדותם של החוקרים הפרטיים, שהרי אמרו במפורש 'הנוטל שכר להעיד עדותיו בטילים'. והסביר בחידושי הרמב"ן במהות האיסור: זהו קנס חכמים שכל זמן שלקח ת על עדות כל העדויות שמסר פסולות אוטומטי ללא הכרזה בבית דין, ואם יחזיר השכר שקיבל העדות הזו שמעיד ועדויות אחרות כשרות. חידש בשו"ת הרשב"א חידוש גדול: האיסור בנטילת שכר על עדות היא כאשר ראה עדות ובכך התחייב להעיד שנאמר: 'אם לא יגיד ונשא עוונו' אבל כאשר הוא מוזמן להיות עד מותר לו לקחת שכר. גובה השכר המותר להשתכר מובא בגמרא על דיין בשם קרנא שנטל שכר משני בעלי הדין. ושאלו בגמרא שהרי נאמר "מכוער הדיין הנוטל שכר", ואם כן כיצד קרנא נטל שכר? מתרצת הגמרא שקרנא נטל שכר בטלה. אם לא לוקחים שכר שהוא לא שכר בטלה, על זה נאמר "מכוער הדיין שנוטל שכר לדון אלא שדינו דין", ומכאן לומדים שכמו שדיין לוקח שכר כך העד יכול לקבל שכר, כי איסור נטילת השכר מובא בגמ' על שניהם ביחד, על העד ועל הדיין. ולכן כמו שלדיין מותר לקחת שכר בטלה כך לעד. מהו גובה שכר בטלה? דעה אחת   דבר מועט, בלשוננו שכר מינימום. אך הסמ"ע כתב: כל אחד לפי עיסוקו. והרחיב הט"ז ואמר: מקבל שכר על ההליכה והחזרה. לפי זה נראה שחוקרים פרטיים הלוקחים שכר לפי שעות עבודתם עדותם כשרה! אך העלו דיינים גדולי ישראל בדור האחרון בעיות נוספות והם: א. קבלת מוניטין   הצלחה גורמת לפרסום ורווחים עתידיים. היו שחששו לכך אך כתב הרב יוסף אלישיב זצ"ל: "אין לפסול עד משום נוגע אלא אם כן יש לו הנאה בעדות זו ולא מה שיתכן שתגיע לו טובת הנאה על ידי עדותו בעתיד". ב. נטילת שכר על פי תוצאות, מה שנקרא קבלת בונוס על הצלחה: כאשר החוקר הפרטי מוסר עדותו והוא מקבל בונוס על ההצלחה, עדותו פסולה לכול הדעות, ואם החוקר הפרטי מעלים זאת מבית הדין, מכשילם בקבלת עדות פסולה. ג. חוקר פרטי היוזם להכשיל את הצד השני: בוודאי עדותו פסולה. ועל פי זה כתב הראשון לציון הרב בקשי דורון שליט"א בשו"ת בניין אב 'להשתדל למנוע מחוקרים פרטיים להופיע בפני בית דין' וראה במקצוע זה פסול שאין לאדם ירא שמיים לעסוק בו. כתב מו"ר הרב שאול ישראל זצ"ל ראש ישיבת מרכז הרב ודיין בבית הדין הגדול בשו"ת משפטי שאול: בדרך כלל יש להתייחס בזהירות לדברי עדים שהפכו את הבילוש והעדויות כתוצאה מהבילוש למקצוע.ואף להעיד מפרי דמיונם. לכן הרב שאול ישראלי זצ"ל הזהיר שיש לחקור עדים אלו היטב, וקשה מאוד לסמוך על עדות החוקר הפרטי. זאת למרות שהוא שלא פסל עדות זו, וכמותו פסק הרב אלישיב שיש לבחון כל מקרה לגופו
שאלה: לאסוף פירות שמיטה שנופלים מהעץ?: הרב, יש לי מספר שאלות לגבי קדושת שביעית בפירות ופרחים. 1) יש לנו עצי פירות שיש בהם כבר פירות קדושים וחלקם נופלים על הרצפה- האם אני מחוייבת לאסוף אותם אחד אחד ולשים במיכל שמיטה? (מה לגבי אלו שנופלים ממש בוסר ואינם ראויים לאכילה?) 2) מאכל קדוש שראוי למאכל בהמה אך אינו ראוי למאכל אדם מחוייב מיכל שמיטה או מותר פח רגיל? 3) פרח בעל ריח וטעם שקדוש בקדושת שביעית- האם מותר לשים אותו בארון הבגדים להפצת ריח או שזה "מפסיד מקדושתו"? -אם זה פרח שהרבה נוהגים לשים בארון? מותר? -מה לגבי פרח עם ריח וללא טעם? כבוד הרב, ב"ה אני מלמדת הלכות שמיטה מגוון רחב של אנשים ולכן אם יש מספר דעות או מחלוקת, או שזה מתחלק לאשכנזים וספרדים- אשמח לכל הדעות. יישר כוח.
תשובה: וברכת ד' 1. אין חובה לאסוף את הפירות שנשרו, אפשר להזיז הצידה (שלא ידרכו עליהם) ושישארו שם. 2. יש שהקלו במקרה שאין לאדם בע"ח ולא החשיבו את השאריות הללו. אבל לכתחילה כדאי להכניס לשקית ולהניח בפח רגיל. 3. כשראוי למאכל אדם יש להשתמש בו לאכילת אדם, אבל אין חובה לאכול (כמו שאין חובה לאכול פירות שביעית רק אסור להפסיד), אלא לכתחילה יש לאכלו (כדי לקיים את דעת הרמב"ן), אבל כשאין מי שרוצה לאכלו אפשר להניחו בארון (הוא לא נפסד בכך) וכשיתייבש אפשר יהיה לזרוק אותו. אבל אם אין ראוי למאכל ורק יש בו ריח אפשר להניחו בארון להנות מריחו מכיוון שעומד לכך. בברכת התורה והארץ יהודה הלוי עמיחי מכון התורה והארץ
שאלה: תאריך בר מצווה: לרב ה והברכה בע"ה. בני יונתן נולד בתאריך 13.06.2004 כ"ד בסיוון התשס"ד ברצוני לדעת מתי מקיימים את: 1) יום הנחת תפילין, 2) את שבת החתן מתי ואיזו פרשה עליו לקרוא, 3) מתי לדעתך נקיים את המסיבה שלו הסעודה באולם. ב מראש כבוד הרב.
תשובה: היום בו הוא נחשב לגדול וחייב במצוות מהתורה הוא כ"ד בסיון תשע"ז. 1. הנחת תפילין תלויה במנהגים. יש נוהגים להניח רק מיום הבר מצוה (וכך כתב הרב עובדיה זצ"ל לעשות) ויש שנוהגים להניח שלושה חודשים לפני הבר מצוה (מנהג יהודי אשכנז), ויש חודשיים (מנהג חב"ד) ויש חודש אחד לפני הבר מצוה (רוב האשכנזים). 2. בשבת שלאחר הבר מצוה נוהגים להעלות את חתן הבר מצוה לתורה. ואם הוא יכול, אף שהוא יקרא את הפרשה או חלקה. בשנת תשע"ז כ"ד בסיון יחול ביום ראשון בשבוע בו קוראים פרשת קרח. 3. עדיף לקיים את המסיבה ביום בו הוא נעשה בר מצוה. מזל טוב ליום הולדתו ושתרוו ממנו רק נחת ושמחה (התשובה נכתבה בכ"ד בסיון)
שאלה: יחוד במקום סכנה: מה הגדר של אביזרייהו דגילוי עריות? לא צריך למסור נפש על זה? השאלה נשאלה בהמשך לשאלה "יחוד בטרמפים לעדות המזרח"
תשובה: על אביזרייהו של עריות יש למסור נפש אבל זה נחשב רק אם יש מגע של חיבה, אבל אם זה לצורך הצלה אין איסור. כדברי הגמרא שהרואה אישה טובעת ואיננו חש להצילה אפילו עם נגיעה בגופה זהו חסיד שוטה.